Z wčerawšeho posedźenja Rakečanskeje gmejnskeje rady
Rakecy (JK/SN). Dobre nazhonjenja a mnohe připóznaća kaž tež chwalba wobydlerjow su Rakečanskich gmejnskich radźićelow na wčerawšim posedźenju přeswědčili, zymsku słužbu na dróhach gmejny znowa dać do rukow zastaranskeje towaršnosće Rakecy, komunalneho předewzaća gmejny. Dobre dźěło w minjenych lětach pohnu radźićelow, wjesnjanosće Swenej Nowotnemu (CDU) dać nadawk, z towaršnosću trěbne jednanja wjesć. Wo kóštach njemóža so hišće wuprajić, dokelž budu te wot wjedra wotwisne. Techniski wuběrk gmejny bě trěbne modality, zymsku słužbu zasadźíć a wobličić, hižo spočatk oktobra wobjednał. Split a sól zastaranska towaršnosć hižo ma a techniske wuhotowanje a personal zaručatej tež za přichodnu zymu spušćomnu słužbu. Dotalne zrěčenje za zymsku słužbu dyrbješe gmejna po předpisach kónc septembra wupowědźić. Nowe wupisanje je wospjet zastaranska towaršnosć za sebje rozsudźiła.
slk_Latn szl_Latn